khistorydata/jeongjo-sjw-relations huggingface dataset:
정조 16년
壬子五月二十四日卯時上御熙政堂下直守令入侍時行都承旨趙尙鎭左副承旨申獻朝假注書鄭尙愚記事官洪樂游林景鎭平山府使李鉉重龍宮縣監趙廷獻鴻山縣監洪樂正以次進伏訖尙鎭曰日間聖體若何上曰一樣矣命讀公事書判付訖命守令進前鉉重等以次進前奏職姓名訖敎鉉重曰平山連不得人爾殫竭撫摩以爲蘇弊之地可也廷獻進前上曰是誰某之族乎廷獻曰故判書趙復陽之玄孫矣上曰爾下去恪謹奉職可也樂正進前上曰鴻山前倅不能善治邑弊民瘼甚多云爾下去後一反其政期於蘇革可也仍命獻朝宣諭訖命退諸臣以次退出
정조 16년
壬子五月二十四日巳時上御重熙堂左承旨入侍時左承旨黃昇源假注書鄭尙愚記事官洪樂游林景鎭以次進伏訖上命書傳敎曰惟今予一念夙夜所耿耿勉勉者卽惟曰保世臣靖世道重之以近日日聞不敢聞之說日見不敢見之言不惟不敢無非不忍閱月酬應之餘九日齋居病隨以侵尋氣不能枝梧然自再昨以後義理大定愚夫皆知竊幸其朝象得以寧息心神庶亦抖擻昨晩見右相疏一見駭再見愕見之又見且愕且駭之不足久而不覺無吪往古來今曷嘗有以大臣論大臣如彼其危險者哉予之用前右相者豈私於前右相用此右相亦有深意存焉而右相此擧何爲而作也不可但以一時駁擊言集千古小人之目歷論其平生歸之於九宗柳星漢之根柢甚至年前宣禧宮改號時違牌一事直接於不敢言之義理此何說也其時委折曾所稔悉故相李性源之筵斥論罪也亦有所多少下敎義烈二字之改稱當否以前右相之自來言議寧有他說於其間則何異責僧㗖肉不須爲之多辨至於星九事尤萬萬不近理假使前右相眞有親密之跡則聞不下馬於陵寢其可不以責以誨期於不更犯乎前右相且甚慧於見事設欲成人之名而助其臂力當以必可成命之事敎之豈可以分明仰體而自家之曾所不敢道不忍提於一堂密勿之際者其可勸令叫嚷甘與之携持胥溺於萬仞之坑乎外此諸條竝置之奴顔婢膝於國榮云者亦豈畏國榮而然兼私憤而討君讎挺身當頭者滿朝簪紳只有其家則非畏國榮急於濟事也乃兄山林之上章請留亦由於後犯之未彰前右相卽國邊人何可謂之逋盜藪前右相可以爲鷹鸇也豈或擬於鳥雀叢乎言旣無餘驅之罔測至擬以遠竄之律者前右相何負於右相而有此齪齷之擧乎大抵右相是誰之家是誰之姪而枚卜之日其所眷眷而申申策勵勉勸者果何如也則以右相有此擧右相負予乎予負右相乎言之者固無難聽之者其可堪乎然雖有十右相百右相何損於前右相予於前右相自胄筵遇巷至于位躋巖廊旣拯之又拯之右相其於前右相何予於右相雖不索言憂慮則多端而乃今爲此此而其更顧藉乎莫曰彼亦大臣此亦大臣禮不可偏施此則有大不然者此等處若不明賜處分世臣可保世道可靖乎右議政朴宗岳爲先施以不敍之典予豈忘卿予豈捨卿市虎之至雖百人咻之當一例無傾信之理況卿前此幾殊而蘇者凡幾遭予旣費盡心力於當日決不爲僚相言所輕重而一有偏倚卿須恃予如龍門之砥柱事遣史官傳諭于前右相原疏一本亦爲謄付於史官今此傳敎如有未盡辨釋者亦須一一申暴於附奏中事一體傳諭命退承史以次退出
정조 16년
行都承旨趙尙鎭坐直行左承旨黃昇源坐右承旨李晩秀坐左副承旨申獻朝坐直右副承旨徐榮輔坐同副承旨金孝建坐注書徐有聞病李海淸仕直假注書鄭尙愚仕事變假注書金熙華仕
정조 16년
徐榮輔啓曰大司憲鄭存中執義林道浩掌令權儐未肅拜掌令金星甲持平朴載淳崔重圭呈辭監察茶時之意敢啓傳曰知道
정조 16년
徐榮輔啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 16년
金孝建啓曰注書徐有聞病代前假注鄭尙愚仍察廳任何如傳曰允
정조 16년
以忠淸監司李亨元狀啓公州等邑民家漂壓人物渰死恤典題給事傳于李晩秀曰沃川頹戶四十餘戶人物渰死至爲五十九人云極爲慘惻分付該郡守卽爲收瘞依年前明川例設祭以慰死者而生前如有還上身役一竝蕩減雖未渰死如入漂頹中者中戶以上停退小戶以下蠲減公州漂戶依此施行事令廟堂行會
정조 16년
慶尙監司鄭大容狀啓六月朔生竹笋節序差晩限內不得封進惶恐待罪事傳于李晩秀曰勿待罪事回諭
정조 16년
黃昇源以戶曹言啓曰月前筵敎內有尙州位田有無弊關問草記之命故發關査問于慶尙監司鄭大容處矣卽接回移則枚擧尙州牧使李趾采牒呈以爲位田所在處躬審摘奸博詢民情則末只舊堤畓七百二十七斗六升落處則堤坊完固水源裕足土品上上故昨年之水今春之旱皆不爲災耕作收稅少無民害末只硯堤兩處畓三百三十斗五升落處則卽己酉年給價七百兩買取者而濱於大川地勢稍低每有水沈之患矣一自築堤坊川之後水不汎濫土又膏腴論以時價幾至千金近處民畓之得蒙堤利者惟恐位畓之或罷而其中末只最下處六十斗落地則比歲水沈未免陳廢每年稅穀添徵他畓此果爲些少之弊而論其稅錢不過二十八九兩而今若頉減在屯民亦足爲惠大堤畓二百十二斗八升落處則以廢堤開畓之故無貯水引灌之處遇旱則間多陳廢當初設屯時堤下民人皆願以堤作畓得其竝作矣其後旱暵水涸之時或不無後悔稱冤之說皆曰舊堤作畓中除出四十二斗地還爲築堤貯水則位土民畓皆可蒙利果於今春屢次摘奸量其地勢欲築舊堤而災歲役民旣甚重難位土減縮亦非容易故姑爲置之而四十二斗地稅亦不過二十兩錢所損無多今當矯瘼之時合有變通之道云而今觀報辭亦爲從他探察則該州位土別無民弊之可言而惟是末只畓六十斗地稅之添徵他畓事當稱冤大堤畓四十二斗落之除出築堰亦係民願依報許減恐不害爲寧失之政而築堰一款事關役民姑難輕議云矣今此末只舊堤畓及末只硯堤兩處畓土品膏沃民得蒙利惟恐或罷則俱無弊端可以推知此則耕作收稅等節使之依前擧行至於末只最下處六十斗落地比年沈水勢將陳廢則不得不永爲減稅俾除民弊而如有願耕者依願許墾隨起收稅一依續田例施行而仍屬邑倅務從無弊之地大堤畓中除出四十二斗地還爲築堰雖有如干減稅果是位土民田俱便之擧則亦從民願疎鑿貯水俾有實效似合事宜而方農役民亦涉有弊姑待秋成後民力可紓之時自營本官優給物力着意看檢趁卽擧行俾無一毫貽弊事分付道臣而位田事體關係重大兩處畓一百二斗落減稅之代不可無區處之道依他例自本曹不煩經費從便給代何如傳曰允
정조 16년
黃昇源以賑恤廳言啓曰嶺南疏儒下去時回糧題給事頃有成命矣今聞李㙖等十六人下去云故米五石錢八十兩計程排日從優給送之意敢啓傳曰允
정조 16년
徐榮輔以兵曹言啓曰武臣兼宣傳官宋碩弼呈辭在外過限未上來依法典改差何如傳曰允
정조 16년
徐榮輔以兵曹言啓曰依下敎正書朝報書吏金德汶決棍十度之意敢啓傳曰知道
정조 16년
徐榮輔以兵曹言啓曰集春門南邊舊築宮墻已頹圮處四間許及左右連接將頹處六間許自訓鍊都監禁衛營御營廳今日始役一倂撤毁改築事草記允下矣撤毁間數稍爲廣闊把守軍兵令該軍門量宜加定與前把守軍限改築間合力守直之意分付何如傳曰允
정조 16년
徐榮輔以扈衛廳大將意啓曰別將鄭彦衡身病猝劇勢難察任改差何如傳曰允
정조 16년
徐榮輔以禁衛營言啓曰臣漢豐進詣東廟有頉處看檢修改後別單書入之意敢啓傳曰知道
정조 16년
徐榮輔以御營廳言啓曰本廳字內集春門南邊宮墻頹圮四間許左右連接舊築將頹處六間許一竝撤毁今日始役而間數稍爲廣闊把守軍兵令該軍門量宜加定與前把守軍合力守直事自兵曹草記矣集春營入直軍五名除出與前把守軍十五名限畢築間合力嚴加守直之意敢啓傳曰知道
정조 16년
壬子五月二十五日辰時上御重熙堂右副承旨入侍時右副承旨徐榮輔記事官李海淸記注官金良倜承膺祚檢校直提學徐有防以次進伏訖有防曰近日聖體若何上曰一樣矣有防曰御眞奉安事目摠察大臣當爲磨鍊啓下而若待大臣奉審後稟處則應行事例多有稽滯者臣於今番奉命之行略有區區愚見敢此仰達下詢大臣處之何如上曰依爲之卿爲先出擧條成事目可也有防曰御眞奉安事體自別則園所奉安御眞處所之仍以禦牧軒爲名者極爲未安依先朝乙丑年江華萬寧殿例令館閣堂上稟旨改揭何如上曰不必令館閣議定只以舊扁藏于本府稱號則以御眞奉安閣用於公私文簿可也有防曰御眞奉安後應行諸節尙無設施之擧而只令本府將校守直者萬萬未安前而有萬寧殿參奉之例近而有宙合樓閣監之規令該曹卽速稟旨擧行似好矣上曰參奉與監皆張大以齋郞兼管而一依長寧殿之於萬寧殿之例可也有防曰別監之輪回入番亦有已例令本府另擇可合人限四名差出常時所着紫巾紅衣及移安時絲團領之屬竝依例磨鍊造給而竝皆五年一次改備三年一次改染事定式似好矣上曰別監亦不必別差以守僕二名兼管加給料布使喚下屬以幾名亦爲兼管加給料布一以省弊一以爲園屬聊賴之資而綠衣則不緊置之而料布則本府納大同結錢中磨鍊事分付可也有防曰御眞奉安處溫堗不可不及時改排而點火等節參互萬寧殿已例五日一次點火而點火時守直官員奉審罷後限畢燃看檢事定式點火木段本府儲置米中會減進排似好矣上曰園所所用條有歲收之穀物就此取用可也有防曰奉審一款參互京外前例守直官員每五日奉審霖雨風雪之時勿拘恒式這這奉審而本府府使每月朔望間一次奉審本道監司春秋各一次奉審閣臣亦於春秋奉審而本府府使本道監司閣臣奉審時皆令展奉奉審每日曉頭守直別監自外環審後以殿內無事來告守直官員之意著爲定式本府府使中軍以下新除授到任翌日以黑團領三門外肅拜監司府使奉審時亦於三門外肅拜一依萬寧殿例定式御眞奉安所外內若有有頉處則守直官員一邊文移於本府一邊牒報於內閣及禮曹自內閣往復於禮曹草記擇日知委本府以爲及時修改之地而小則本府府使眼同守直官員監董告完後牒報內閣大則閣臣一員進詣監董所入物力自本府儲置米中進排而本府府使親執擧行勿委下吏俾無疎漏濫觴之弊似好矣上曰依爲之勿用儲置米亦以園租取用而器用諸具之不得不造給者亦爲造給可也有防曰凡奉安處所殿內雨漏處及屛床鋪陳溫堗等處若有頉則修改時當爲移安移安處所從當稟定而移安時若是當日內還安則只用龍亭若値經宿後還安則用輦輿與否臨時稟旨擧行儀註亦令禮曹臨時磨鍊下送之意預爲分付似好矣上曰滲漏修改則旣有越房可以移安於此若値大修理之時則移安於齋室而勿用輦輿只用龍亭而龍亭自本府從便造置而物力亦勿經費依右例爲之可也有防曰御眞奉安櫃內衣香依宙合樓例三年一次改造下送之意知委內局及戶曹禁火諸具不可不量宜措備而其中大釜子四坐多盛鹽水各置一隅而此則自本府措備進排亦以公穀會減之意分付似好矣上曰衣香則置之所貯香囊限十年請出內下而禁火諸具及器皿亦勿煩用經費以畿營園行所用物力中隨毁隨改之意定式可也有防曰取考京外謄錄則雖有入直官員而例有衛將軍卒守門巡更之擧矣此亦令本府另擇差立以爲晝守夜巡之地而朝夕放鎖鑰一節亦依萬寧殿例擧行似好矣上曰凡事務從省略而此則爲本府校吏霑益之資衛將二員及軍卒幾名量定優給料布用於大同結錢衛將則依空闕衛將例隨品付樞銜而推榮亦依例爲之若此則宜有瓜限以爲渠輩輪差之地而準瓜者差代時自本府後錄狀聞令該曹單付啓下吏屬如有不得不使用處別定句管吏數窠一以句檢文簿一以得以食料可也有防曰各項應行條件不可不及時擧行者先此稟定而節目亦當按此磨鍊未盡條件摠察大臣與本閣該府卽速磨鍊啓下何如上曰依爲之出擧條有防曰臣於水原校吏事適因言端敢此仰達矣本府之若校若吏前後所被天恩在渠輩不可但以浹髓論況校吏料窠之添得幾許尤是他道他邑所無之例以其至微之賤蒙此曲念之渥則渠輩豈有他倖望而第前則邑治距大路幾爲一舍農場距其家亦爲最近而今則邑治處在孔道而公私之事役斗劇農場隔在稍左而種穫之看檢倍艱則其所仰哺而聊賴者卽是任窠料窠之輪回一路而本府吏屬其數殆逾九十其窠不過卄七目今渠輩呼訴營邑以冀變通而變通之道苦無好策故營邑之至今因循未及變通者此也臣意則今不必別創新規只從料窠上更爲添設而添設料米本府穀簿中無以推移年前廣州龍仁倉之移設於新邑一以爲新邑民人之居在倉底者聊賴之資一以爲兩邑民人之居在接壤者便近之道而且以穀簿言之如廣州龍仁之民小還多爲弊不些因此矯救實爲兩便臣意則就兩倉穀物每年耗條中除出幾百包以此添設校料幾窠吏料幾窠而吏則加其數磨鍊耗條如或不足則本府支勅之役旣已除減則勅需米耗條姑無歸屬亦又一體量宜添入於其中以爲通瀜磨鍊之地而若其吏額之存減料斗之多寡令道伯往復於時府使及前府使爛商決處恐合事宜矣上曰一念憧憧者新邑校吏之資活此所以廛房匠戶每以爲不緊而必以校吏之制産爲先務者也人人給料雖不如家家食土此事亦可謂得寸爲寸依此定式左相知悉分付該道可也出擧條有防曰湖南長興府寶林寺卽顯隆園祭享時香炭進排處而又是龍珠寺屬寺也向來自廟堂凡係營邑驛及境內人許多橫斂之弊使之一切革罷者槪爲其所重而然也臣於今番享官歸路略聞南來人所傳之語則所謂營邑驛及境內人橫斂一款名曰革罷而其咆喝侵虐反有甚於前日略干僧徒將無以支保云本寺事體何等尊嚴而廟堂之飭墨未乾此輩之跳踉益甚揆以紀綱萬萬駭痛當該不飭兵使守令察訪姑付之令前雖不論勘而此後復若有此等弊端則園官隨其所見聞之眞的者論報畿營自畿營移文湖南道臣兵使守令察訪仍爲一體狀聞論罪之意分付京畿湖南兩道臣處仍令湖南道臣別成節目揭之本寺以爲永久杜弊之地恐合事宜敢此仰達矣上曰依爲之更令廟堂嚴飭可也出擧條命退諸臣以次退出
정조 16년
壬子五月二十五日午時上御重熙堂同副承旨入侍時同副承旨金孝建記事官李海淸洪樂游林景鎭以次進伏訖上命書榻敎曰進御加味香橘茶一貼依前方煎入自明日停止命退承史以次退出
정조 16년
申獻朝啓曰大司憲鄭存中執義林道浩掌令權儐未肅拜掌令金星甲持平朴載淳崔重圭呈辭監察茶時之意敢啓傳曰知道
정조 16년
傳于申獻朝曰左承旨推考房承旨入侍
정조 16년
徐榮輔以兵曹言啓曰昨日夕時有一書吏抱箚子入來問之則稱以議政府書吏金東善持左議政箚子云信之不疑而入送則到肅章門內仍無去處問于政院則亦無呈箚之事事甚怪訝多般追尋終未知得矣卽者金虎門守門將金福祥來告內今日開門後有一書吏欲爲入來而擧止殊常故執捉詰問則稱以前右議政金鍾秀之孫金東善云當此門禁至嚴之時有此攔入之擧令攸司照法勘處何如傳曰申聞鼓申設之後來撞者本曹以下該曹推問草記事曾有先朝定式近來門禁雖嚴入直堂上取見原情後係是可捧之事則卽爲草記不但近例爲然日前宰臣李秉鼎事亦然苟屬當籲何關於朝官與白徒乎設或誤由金虎金虎則以欄入禁之宜卽指送敦化門況此草記中昨日則認以爲呈箚之書吏今日始乃覺得云云然則昨日則無省記許接於闕中乎雖尋常訴冤當捧則捧又況大臣家鳴冤乎由前而有門禁蕩然之罪由後而有阻遏訴冤之罪當該入直堂上遞差郞官先汰後拿仍令該府取考本律照勘以聞金虎門守門將卒令兵判嚴棍取招後草記勘罪可也
정조 16년
李晩秀以兵曹言啓曰卽者幼學金東善自敦化西挾門入來鳴申聞鼓依定式下該曹推問何如傳曰不必推問原情捧入可也
정조 16년
廣州居幼學金東善原情白等臣矣身抱窮天極地之冤而上達無階冒萬死擊鼓禁門臣罪萬死是白齊臣矣祖父臣鍾秀當身在草土之日忽被朴宗岳白地誣告目之以諸逆根腦計在屠滅而後已臣矣祖於癃疾奄奄之中驚隕戰慄拊心流涕不眠不食惟願速死臣矣身崩迫私情穹壤茫茫而乃蒙天地罔極之恩造傳敎八百七十有四言卽地下降字字惻怛可泣鬼神殆若慈父之於赤子極救入井爭以瞬息凡係昭晰辨析之道靡有毫分餘憾雖使臣矣家自爲之鳴暴是白良置蔑以加此至於不索言以下數句下敎尤有以仰見赫日中天情狀莫逃臣矣祖泣語臣曰吾今得此於聖明死可瞑目臣矣身闔門感泣攢手于天有非臣矣家百口之糜粉隕結所可仰報其萬一是白乎矣惟是諸逆之相識與否非臣矣家自言雖以天日之明亦何以俯燭乎逆賊後翼與星漢段臣矣祖不但平生不識面目而已雖其族戚姻友以至賤流下輩之出入其家者初無識面者則作爲腹心關通謀議一款便同皮不存之毛兺不喩一自向來凶疏出後臣矣祖衰麻在身雖不得沬血致討是白乎乃其所憤疾痛惋有倍他人是白遣逆賊九宗段臣矣祖初不聞其聲響矣自沙川移家夢村之後九賊自忠州上京時歷路來訪者數次已在出六多年之後參下時曾經寢郞與否其時與其後元無聞知之事而臣矣祖惡其狠毒酸妄一未嘗假借辭色論說時事是白在如中故參判臣金光默於按藩時巡路歷見故參判臣鄭履煥書報履煥之言曰聞尹九宗出入知舊家云此是決不可近之人此意傳于知舊爲宜云兩宰臣皆是與臣矣祖情親而言亦可信之人是白遣此際九賊歷謁當路兩面說話訏人陰事之跡旋又無數綻露則自是以後臣矣祖之待九賊尤可知矣而特緣其妖邪之性又從以嗜言每以相親於臣矣祖樣作爲到處誇張之資故人或錯認以相親是白乎乃九賊不下馬之逆節二字之凶言渠之天生梟獍以外雖粗具省覺者決知無萌心發口之理是白去等臣矣祖立心持論之本末聖明所洞燭是白乎則欲以此歸之於卵育綢繆習熟見聞者誠非有人理者所可忍爲而其計亦可謂疎矣是白如乎誣人惡逆國有常法況欲以許多逆賊之根柢頭腦驅之於人則要必有眞贓的證然後方可免反坐之律兩造頭面核實歸一所告之誣與非誣旣判則大逆與反坐之律立可決矣此臣矣祖所以席藁離次之中日夜祝天覬於一息未泯之前獲脫覆載難容之案者而衰麻之身疏請路阻特蒙終始之恩亟降行査之命千萬望良乎旀臣矣祖仇敵之溢世聖明之所嘗爲之愍念者也凶逆餘黨之日夕磨牙伺釁一世無不知之臣矣祖亦自分必死久矣是白乎矣特以聖明在上固不敢爲生意計是白加尼今此頭勢已可知矣臣矣身所仰恃者只是日月之明無幽不燭敎是白置驚動天聽之罪萬死無惜敎事傳曰以擊鼓人金東善原情啓其所辨析而洞悉不待其矣鳴錚擊鼓其虛其實其妄其眞已有所剖如柶隻照若龜背者是置觀此原情內辭緣則其矣祖大臣與後翼柳星漢等不但不識面目竝與族於姻於友於出入於後翼星漢之人素所昧昧云而九宗事段大臣之鄙而心絶九宗之到處誇賣等事實各項證左分明於原情亦可謂益知其所不知是如乎至於與之兩造頭面核實歸一云云有萬萬不成事理者當兩造於公庭乎當頭面於私室乎以大臣論大臣於古已所未聞者則對質之請尤豈不有傷國體乎日前別諭已爲歸一之節拍今下判辭又爲歸一之究竟朝家於此豈有別般處分乎以此判付歸傳其矣祖大臣事分付退送爲良如敎
정조 16년
李晩秀以禁衛營言啓曰來六月當六番中部左司屬京畿五哨軍兵逢點實數六百五十二名已爲點閱整齊來六月初一日與內外各處入直將官軍兵等依例替代後舊軍放送之意敢啓傳曰知道
정조 16년
李晩秀以禁衛營言啓曰來八月當七番中部中司屬京畿四哨及江原道一哨合五哨軍兵來七月二十五日京中逢點依例準二朔立番之意兩道監司處預爲知委何如傳曰允
정조 16년
李晩秀以御營廳言啓曰本廳來六月七月兩朔應立中部後司屬忠淸右道五哨軍兵六百五十二名已爲逢點整齊矣六月初一日與右司軍兵替代立番後舊軍放送之意敢啓傳曰知道
정조 16년
李晩秀以御營廳言啓曰本廳來八月九月兩朔應立右部前司屬忠淸右道五哨軍兵七月二十五日京中逢點八月初一日與中部後司軍兵當爲替代立番趁期調送事本道監兵使處依前知會之意敢啓傳曰知道
정조 16년
義禁府啓目前郡守呂萬永原情云云傳旨內辭緣惶恐遲晩所當刑推是白乎矣曾經侍從勿爲請刑載在大典通編議處何如判付啓依允又啓目海美前縣監李永喆原情云云傳旨內辭緣惶恐遲晩所當請刑是白乎矣曾經宣傳官勿爲請刑載在大典通編議處何如判付啓依允又啓目忠淸前監司朴天衡原情云云傳旨內辭緣惶恐遲晩所當請刑是白乎矣曾經侍從勿爲請刑載在大典通編議處何如判付啓依允
정조 16년
壬子五月二十六日辰時上御誠正閣左承旨推考房承旨入侍時行左承旨黃昇源左副承旨申獻朝假注書鄭尙愚記事官洪樂游林景鎭以次進伏訖命書金東善擊錚原情判付訖又命書兵曹草記批答訖上曰兵曹草記極爲矇然自政院査奏可也仍命退承史以此退出
정조 16년
行都承旨趙尙鎭坐行左承旨黃昇源坐行右承旨徐龍輔坐左副承旨洪義榮坐直右副承旨申獻朝坐直同副承旨金孝建坐注書徐有聞病李海淸仕直假注書鄭尙愚仕事變假注書金熙華仕
정조 16년
金孝建啓曰大司憲鄭存中執義林道浩掌令權儐未肅拜掌令金星甲持平朴載淳崔重圭呈辭監察茶時之意敢啓傳曰知道
정조 16년
趙尙鎭啓曰來初一日輪對日次矣敢稟傳曰爲之
정조 16년
申獻朝以兵曹言啓曰廣智營東邊新築宮墻外面一間許椽木二箇及蓋板腐傷瓦子缺落處今已修改云晝察夜巡軍解送之意分付何如傳曰有違定式捧納承旨遞差此草記還給
정조 16년
洪義榮啓曰宮墻修築處限內頹圮則該營大將及看役將校論罪事有定式矣今此廣智營東邊新築宮墻椽木瓦子腐傷頹落其年條旣未滿十年則所當措辭論勘而該曹草記初不擧論有違定式事甚未安該曹堂上從重推考何如傳曰允
정조 16년
傳于趙尙鎭曰右副承旨許遞
정조 16년
兵曹口傳政事副司直李晩秀徐榮輔竝單付
정조 16년
趙尙鎭以弘文館言啓曰本館上番闕直事甚未安今日政新除授玉堂待下批仍卽牌招入直何如傳曰允
정조 16년
有政吏批判書金履素在外參判李在學進參議未差同副承旨金孝建進以徐龍輔洪義榮爲承旨金翊休爲大司諫洪克浩爲正言李魯述爲校理李百亨爲兵曹參知權心彦爲兵曹佐郞鄭昌老爲刑曹佐郞李寅燮爲司宰僉正李儀亨爲社稷令崔顯重爲副校理
정조 16년
兵批判書李秉模病參判李鎭復病參議李喆模進參知李百亨未肅拜右副承旨申獻朝進副護軍申大顯柳殷鉉副司直金憙李集斗權以綱副司果姜世綸武兼李仁萬同知廉成郁僉知柳維以上竝單付
정조 16년
趙尙鎭啓曰新除授右承旨徐龍輔左副承旨洪義榮竝卽牌招察任何如傳曰允
정조 16년
申獻朝啓曰檢閱林景鎭謂有身病陳疏經出依定式禁推傳旨捧入之意敢啓傳曰聞有實病分揀可也
정조 16년
趙尙鎭啓曰卽者奉敎李重蓮洪樂游謂有館規陳疏經出原疏纔已退却矣所當直捧禁推傳旨而此與無端經出有異推考警責仍卽牌招入直何如傳曰允
정조 16년
以京畿監司徐鼎修狀啓前右議政金鍾秀席藁待命於廣州獄門外以俟處分緣由事傳于洪義榮曰因畿伯狀啓見卿待命於縣獄措語而半日熟思斷無刑施之道卿雖曰依詢問於大臣例問於言者以言者之言更問則當對供云而卿亦大臣彼亦大臣盤覈於彼更質於卿不但事面之萬萬如何言外難便又必默會矣別諭及判辭道盡心曲予心若此則公議可見彼說之都歸於無稽自不待予所昭晰卿之自明而當瞭然躍如卿何出此必難從之請作爲節拍耶百爾思之問於一大臣又問於一大臣之大不可大不可雖遮路而問之寧或有異辭寧或有異辭乎予所尤悔者無他過信卿等已安已治之說未免用人之無方以致今番之事端爲今之道莫如惟予是聽惟予是恃而使盈篋之謗自起而自止則雖使右相十輩出只見其勞而無益卿須勿待命安心還第事遣史官傳諭與之偕至本第後復命
정조 16년
以全羅監司鄭民始狀啓龍潭等邑民家漂頹人物渰死事傳于洪義榮曰潦漲失所之夥然極爲矜憫漂戶拔例顧助而小殘獨戶所受還上身布依昨年例蠲恤致死人生前所受勿徵事回諭
정조 16년
黃昇源以賑恤廳言啓曰漢城府民家頹壓恤典別單據西部字內全家頹壓二戶各錢二兩南部字內全家頹壓三戶各錢二兩完少頹多二戶各布一疋合錢十兩布二疋恤典依例分給之意敢啓傳曰知道
정조 16년
黃昇源以賑恤廳言啓曰漢城府民家頹壓恤典別單兩度據東部字內全家頹壓二戶各錢二兩完少頹多二戶各布一疋西部字內全家頹壓三戶各錢二兩全幕頹壓二戶各錢二兩完少頹多五戶各布一疋南部字內全家頹壓一戶錢二兩完少頹多二戶各布一疋合錢十六兩布九疋恤典依例分給之意敢啓傳曰漂頹民戶恤典果卽一一分給無相混之弊乎卿其各別察飭仍以此意令廟堂知悉特遣備郞抽栍摘奸不察部官不飭之京兆堂上隨現草記論勘可也
정조 16년
洪義榮以兵曹言啓曰廣智東邊新築宮墻外面一間許椽木二箇及蓋板腐傷瓦子缺落處今已修改云晝察夜巡軍解送之意分付該營何如傳曰允
정조 16년
洪義榮以兵曹言啓曰因攔入人金東善令攸司照法勘處事草記批旨內申聞鼓申設之後來撞者本曹以下該曹推問草記事曾有先朝定式近來門禁雖嚴入直堂上取見原情後係是可捧之事則卽爲草記不但近例爲然日前宰臣李秉鼎事亦然苟屬當籲何關於朝官與白徒乎設或誤由金虎金虎則以攔入禁之宜卽指送敦化門況此草記中昨日則認以爲呈箚之書吏今日始乃覺得云云然則昨日則無省記許接於闕中乎雖尋常訴冤當捧則捧又況大臣家鳴冤乎由前而有門禁蕩然之罪由後而有阻遏訴冤之罪當該入直堂上遞差郞官先汰後拿仍令該府取考本律照勘以聞金虎門守門將卒令兵判嚴棍取招後草記勘罪可也事命下矣依傳敎金虎門守門將卒捉來各嚴棍十五度發問目取招問目內門禁與申聞雖似兩行不得而實則兩行不悖設法之意至嚴至美若有訴冤之人不由敦化西挾誤到金虎門則門將門卒固當問其來由嚴禁攔入而指示敦化西挾之路則敦化門將卒又當問其來由通于入直堂郞可許則許入不可許則不許入此乃兩行不悖之法意而昨日金東善之稱以相箚攔入金虎門也所當詳審其箚疏與否後始可許入而旣入之後不呈箚又不知去處則卽當推尋出送告于堂郞仍卽草記而不此之爲入來也矇然許入出去也不知其時若此不已則其將無省記而許接經宿於闕中乎門禁之蕩然已萬萬驚駭且今朝欲入金虎門之際明知其大臣家訴冤之擧則又何不指示敦化西挾之路以致節節違越於金石之法意乎門禁至嚴之意雖是無識武夫與無知軍卒亦當寤寐不忘而旣若是蕩然申聞鼓之設置蓋欲下情之上達而又若是違越由前由後厥罪何居其間委折一一直告守門將金福祥所供內昨日申時後書吏一人着紅團領平頂巾持箚封來到金虎門欲爲入去故問之則以爲吾以議政府書吏欲呈左議政箚子入去政院云故信之不疑依例一邊告于兵曹一邊許入呈箚與否出去之在於何時由於何門矣身實爲不知故不思推尋之道矣今日開門時右人着平頂巾靑直領又欲入去故始爲怪問其姓名則以爲吾是前右相孫有至冤之事昨日入來欲擊申聞鼓而不知鼓之所在處不得擊之而出去今又欲入去汝輩何敢阻搪乎云故卽通兵曹而指示敦化西挾一事矣身只知門禁實不知指示之爲當然今朝又問昨日出去之由於何門則謂由丹鳳門出去而出去時早晩矣身愚迷未及問知矣今於傳敎之下矣身之罪實無所逃云近仗軍士崔貴福所供內矣身所供一如守門將所供無他可達而只知議政府書吏之持箚入去不知出去之在於何時及由於何門此乃矣身死罪惶恐遲晩云本門等牌軍士韓重伊所供內矣身以林川鄕軍等牌擧行而門將許入然後始許入此外事實無可達云丹鳳門守門將韓祐增亦爲招問則所告內無論某司吏隷入來時則問其入來之由告于兵曹後許入出去時則無更問之事而昨日亦依前例出去者任其出去不問其何司吏隷門限前盡爲出送云矣門禁之至嚴申聞之設鼓似若相妨而實爲兩行昨日金東善之入去時則旣換吏服又托相箚循例許入容或無怪而及其箚則不呈人無去處所當自本曹査問其故搜訪其跡而昧然置之乃於今朝更來之後始識其委折一則使攔入之人惟意去來一則使申聞之擧不知所向節節違越於金石之典思之及此萬萬驚駭而下情之不能上達比之門禁之蕩然不啻細故此莫非臣不能檢飭之罪而其在懲後之道不可尋常處之該守門將汰去令該府拿問重勘近仗軍士及等牌軍士令攸司嚴加照律何如傳曰允
정조 16년
洪義榮以訓鍊都監言啓曰因兵曹草記集春門北邊新築宮墻一間許外面椽木二箇腐傷蓋板與瓦子缺落處今已修改晝察夜巡廣智營軍八名還入直所將校解送之意敢啓傳曰知道
정조 16년
洪義榮以禁衛營言啓曰本營分授昭義門北邊體城頹圮處改築時所入石子今月二十七日爲始東郊蘆原近處浮出取用之意敢啓傳曰知道
정조 16년
洪義榮以義禁府言啓曰頃因全羅監司鄭民始狀啓司僕寺覆啓內濟州前判官全宇成拿問處之事允下而時在慶尙道醴泉地云故發送羅將使之拿來矣宇成不在於本郡故羅將卽已回還而更爲發關於慶尙監司鄭大容處使之探訪則其牒報內全宇成居生於永川郡乙巳年分已爲身故云罪名勿論何如傳曰允
정조 16년
洪義榮以刑曹言啓曰因兵曹啓辭金虎門近仗軍士及等牌軍士照律事命下矣取考律文則大明律宮殿門擅入條有曰擅入皇城門者杖一百宿衛官軍故縱者與犯人同罪依此律近仗軍士崔貴福等牌軍士韓中伊各嚴杖一百放送之意敢啓傳曰知道
정조 16년
義禁府啓目向前朴天衡亦所供旣如此則事當更囚捧供是白乎矣旣有姑放以待結末之敎上裁何如判付啓無論公私賑何去而初不致察賑政又不送裨監視是如可乃於飭敎之後爲此彌縫之擧者已萬萬駭然兺不喩因囚供罪尤著綻則曰然曰不然之間但當以實直陳豈敢以遁辭極口分疏於特敎査問之下乎如許道伯若不嚴勘何以懲後而戢他乎各別嚴勘以聞爲旀該倅段各等賑口數爻之出入卽當然之事果如道伯之說則當印置饑口定例於各邑無加減然後守令方可免罪到今別無更問之端所當分揀下送而業已差代罪名勿論爲良如敎又啓目兵曹佐郞申光河原情云云傳旨內辭緣泛稱遲晩刑推得情何如判付啓考律以草記勘放爲良如敎又啓目守門將金福祥原情云云傳旨內辭緣泛稱遲晩刑推得情何如判付啓考律以草記勘放爲良如敎
정조 16년
副校理崔顯重疏曰伏以噫嘻李顯重是何等凶逆也爲今日臣子者一聞其名猶且骨驚髮堅直欲掩耳而走況臣名字不幸與此賊相似每一回思魂夢猶噩若蒙溷穢靡所自容人臣冒此同名豈可一日自立於橫目之列而抗顔於朝廷之上也哉前後廷臣之改名雖係常格之外或蒙體諒之恩惟此凶賊雖曰鬼誅先加邦憲未施國人同聲特一戴頭之劇逆而其子旣先島配則今臣私義在所必改法例有無非睱擬議恩除之下末由承膺玆敢隨牌來詣猥陳至懇伏乞聖慈曲垂諒察特許臣改名以獻重以安私分仍治臣瀆撓之罪以肅朝綱千萬幸甚臣無任屛營祈懇之至省疏具悉所請依施爾其勿辭察職
정조 16년
壬子五月二十七日卯時上御重熙堂右副承旨入侍時右副承旨徐榮輔記事官李海淸記事官洪樂游林景鎭以次進伏訖上命讀公事書判付訖命退承史以次退出
정조 16년
壬子五月二十七日辰時上御重熙堂右副承旨與江原道慰諭御史入侍時右副承旨徐榮輔記事官李海淸記注官安經心承膺祚慰諭御史洪大協以次進伏訖上敎大協曰狀啓條件就議大臣後果錄來耶大協曰臣依下敎持江原監司尹師國狀啓往議于左議政蔡濟恭處則以爲杆城砲保旣除則陞戶一款自在勿論自今爲始就曾前不爲抄上之九邑中每式年一名式輪回分定實合事宜依狀請許施爲宜本郡砲保給代穀數爻段道啓旣已詳陳依狀請施行爲宜本郡田結偏重事前旣累次減給莫重惟正之賦旣難續續許減且豐凶逐歲不同則設欲以如干錢兩減給恐非一定釐弊之事仍舊貫之外似無他策襄陽陳田減給事待道臣追後狀聞更當覆奏原州中軍之作陞資履歷窠事道臣之啓亦以爲便依此施行亦恐無妨江陵原州還上作錢事以備局句管穀酌量移錄於他衙門以爲從便區劃之方道臣之啓旣已備陳別無更爲指揮之端依此許施實爲便好寧越還穀作錢及其所區劃之方亦依江陵原州兩邑例依狀請施行爲宜洪川等十一邑騎步上納合當事旣有蔚珍已例則今不可異同依狀請許施別無爲弊之端云故敢達矣上曰竝依爲之出擧條命退諸臣以次退出
정조 16년
壬子五月二十七日辰時上御誠正閣都承旨左承旨入侍時行都承旨趙尙鎭左承旨黃昇源假注書鄭尙愚記事官洪樂游林景鎭以次進伏訖尙鎭曰日間聖體若何上曰一樣矣命讀公事書判付訖命書榻敎曰政官牌招開政命退承史以次退出
정조 16년
行都承旨趙尙鎭坐行左承旨黃昇源坐行右承旨徐龍輔坐左副承旨洪義榮坐右副承旨申獻朝坐直同副承旨金孝建坐直注書徐有聞病李海淸仕直假注書鄭尙愚仕事變假注書尹寅基仕
정조 16년
藥房提調鄭昌順副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
申獻朝啓曰大司憲鄭存中執義林道浩掌令權儐牌招啓辭未下掌令金星甲持平朴載淳崔重圭呈辭監察茶時之意敢啓傳曰知道
정조 16년
事變假注書金熙華奉命在外代尹寅基爲假注書
정조 16년
以平安監司洪良浩狀啓道內各邑鎭畢賑事傳于黃昇源曰昌洲僉使孫昌軫恃寨僉使咸正禧殘鎭善賑極爲可嘉加資事回諭
정조 16년
黃昇源以賑恤廳言啓曰漢城府民家頹壓恤典別單據西部字內全家頹壓一戶錢二兩北部字內全家頹壓二戶各錢二兩完少頹多五戶各布一疋合錢六兩布五疋恤典依例分給之意敢啓傳曰知道
정조 16년
申獻朝以義禁府言啓時囚罪人朴天衡杖八十收贖告身盡行追奪徒二年定配照律公事判付內議減一等事命下矣朴天衡議一等杖七十收贖告身盡行追奪黃海道遂安郡位羅驛徒一年半定配而以判付內辭意具罪目依例發遣府書吏押送配所何如傳曰定配則過矣只奪告身可也
정조 16년
申獻朝以義禁府言啓曰時囚罪人申光河金福祥原情公事判付內考律以草記勘放事命下矣申光河傳旨內申聞鼓申設之後來撞者本曹以下該曹推問草記事曾有先朝定式近來門禁雖嚴入直堂上取見原情後係是可捧之事則卽爲草記不但近例爲然日前宰臣李秉鼎事亦然苟屬當籲何關於朝官與白徒乎設或誤由金虎門則以攔入禁之宜卽指送敦化門況此草記中昨日則認以爲呈箚書吏今日始乃覺得云云然則昨日則無省記許接於闕中乎雖尋常訴冤當捧則捧又況大臣家鳴冤乎由前而有門禁蕩然之罪由後而有阻遏訴冤之罪先汰後拿罪金福祥傳旨內門禁之至嚴申聞之設鼓似若相妨實爲兩行昨日金東善之入去時旣換吏服又托相箚循例許入容或無怪而及其箚則不呈人無去處乃於今朝更來之後始識其委折一則使攔入之人惟意去來一則使申聞之擧不知所向違越金石之典萬萬驚駭其在懲後之道不可尋常處之拿問重勘罪取考律文則大明律宮殿門擅入條有曰凡擅入皇城門者杖一百門官及宿衛官故縱者與犯人同罪制書有違條有曰凡奉制書有所施行而違者杖一百名例有曰二罪俱發罪各等者從一科斷大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣申光河金福祥從一科斷各杖一百收贖告身盡行追奪放送何如傳曰允如有功議各減一等可也
정조 16년
申獻朝以義禁府言啓曰時囚罪人申光河金福祥各杖一百收贖告身盡行追奪照律草記批旨內如有功議各減一等可也事命下矣申光河五代祖湛扈聖原從功臣東昌尉異姓五寸親云功議各減一等杖八十收贖奪告身三等金福祥無功議云矣敢啓傳曰知道
정조 16년
禁府啓目德山兼任海美前縣監李夏喆矣本府議啓內軍餉事體何等至重而未捧之數若是夥然不可以一時兼官有所曲恕以此照律罪杖一百收贖告身盡行追奪私罪啓奉敎依允爲旀功減一等爲良如敎又啓目舒川前郡守呂萬永矣本府議啓內漕船護送法意何等嚴重而身爲地方官不善指導致此肓進臭載之患事甚可駭以此照律罪杖八十收贖奪告身三等私罪奉敎依允爲旀功減一等爲良如敎又啓目忠淸前監司朴天衡矣判付內無論公私賑何去而初不致察賑政又不送裨監視是如可入於飭敎之後爲此彌縫之計者已萬萬駭然兺不喩因囚供罪尤著綻則何然何不然之間但當以實直陳豈敢以遁辭極口分疏於特敎査問之下乎如許道伯若不嚴勘何以懲後而戢他乎各別嚴勘以聞罪杖八十收贖告身盡行追奪徒二年定配私罪照奉敎依允爲旀議減一等爲良如敎
정조 16년
壬子五月二十八日卯時上御重熙堂右承旨入侍時行右承旨徐龍輔記事官李海淸記注官金良倜承膺祚以次進伏訖上命讀公事書判付仍書藥房問安批答訖命退承史以次退出
정조 16년
壬子五月二十八日巳時上御重熙堂左承旨入侍時行左承旨黃昇源假注書鄭尙愚記注官金良倜承膺祚以次進伏訖命書禁府啓目判付訖上曰傳諭史官入來與否知入賤臣承命出回奏曰姑未入來云矣命退承史以次退出
정조 16년
行都承旨趙尙鎭坐行左承旨黃昇源坐行右承旨徐龍輔坐左副承旨洪義榮坐直右副承旨申獻朝坐同副承旨金孝建坐直注書徐有聞病李海淸仕直假注書鄭尙愚仕事變假注書尹寅基仕
정조 16년
金孝建啓曰大司憲鄭存中執義林道浩掌令權儐牌招啓辭未下掌令金星甲持平朴載淳崔重圭呈辭監察茶時之意敢啓傳曰知道
정조 16년
傳于洪義榮曰左副承旨入侍
정조 16년
傳于洪義榮曰聞承宣所奏偕來史官以大臣意轉奏以爲以九宗子及柳星漢鞫問之前不可還處本第尙今待命於廊下云卿何爲此擧耶九宗賣卿之蹤跡不待卿言人皆當知之星漢之不識面目亦自有證據則何待鞫而問之然後卿可昭稅乎況星漢事前此大臣三司縉紳章甫之疏皆不許之雖以關係莫重猶以所見之稍異而如此則今乃爲此別無緊關之事而反屈前意者是豈成說乎更令史官傳諭而勿待命還處本第事一體傳諭于前右相
정조 16년
以慶尙監司鄭大容狀啓玄風姜金乭極救多人褒賞一款令該曹稟處事
정조 16년
傳于洪義榮曰人命極活至於此多何待回啓依例加資係是民事何可踰日與昨夜關西賑邑兩邊將加資政官牌招開政下批與回諭卽爲成送
정조 16년
洪義榮以吏曹言啓曰承文院副正字宋應望除拜後過限未上來依例罷職何如傳曰允
정조 16년
洪義榮以吏曹言啓曰南學訓導盧鑮除拜後過限未上來竝依例改差何如傳曰允
정조 16년
黃昇源以賑恤廳言啓曰南部蓮城尉契任掌鄭時鐵今月二十八日本洞路傍得今年生遺棄男兒同里居良女白召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 16년
徐龍輔以禮曹言啓曰卽接永禧殿參奉所報則本殿焚香受香在於今三十日而令有闕未差參奉今方入直受香無人云令有闕之代令該曹口傳差出以爲受香之地何如傳曰允
정조 16년
吏曹口傳政事以宋時淵爲永禧殿令
정조 16년
洪義榮以承文院都提調意啓曰本院提調近甚數少事多苟簡行副司直徐有防還差仍察有司之任何如傳曰允
정조 16년
壬子五月二十九日辰時上御重熙堂左副承旨入侍時左副承旨洪義榮假注書鄭尙愚記注官金良倜承膺祚以次進伏訖命讀公事書判付訖命書榻敎曰進御加味香橘茶一貼依前方更爲煎入命退承史以次退出
정조 16년
壬子五月二十九日午時上御重熙堂右承旨與京畿監司入侍時行右承旨徐龍輔記事官李海淸記注官金良倜承膺祚京畿監司徐鼎修以次進伏訖上敎鼎修曰近日雨澤不無成霖之意或無痒稼之慮耶鼎修曰日前雨水適在兩麥未收穫之時漢南若而邑牟麥之尙在田疇者多被沈沒所收比前大減今當牟還督納之時實無本色準捧之路量宜作租待明年還作本色事邑報民訴逐日畓至其中牟還之本來數多邑則勒分督徵積爲民弊就其當捧條中酌量數爻待秋成永爲作租事爲請矣本色之難捧旣如此數多之爲弊又如彼其在矯救之道合有變通之擧各邑常賑牟還中毋論永作租與還作本色臣與各其邑守宰往復商量從便許施恐合事宜故適因言端敢達矣上曰依爲之出擧條命退諸臣以次退出
정조 16년
行都承旨趙尙鎭坐行左承旨黃昇源坐直行右承旨徐龍輔坐左副承旨洪義榮坐直右副承旨申獻朝坐同副承旨金孝建坐注書徐有聞病李海淸仕直假注書鄭尙愚仕事變假注書尹寅基仕
정조 16년
申獻朝啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 16년
傳于申獻朝曰禮房承旨馳詣宗廟景慕宮奉審摘奸以來
정조 16년
傳于金孝建曰左副承旨同副承旨入侍
정조 16년
趙尙鎭啓曰吏曹參判李在學牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 16년
趙尙鎭啓曰吏曹參判李在學牌不進推考傳旨今方捧入而開政命下之後如是違牌不卽擧行事甚未安更卽牌何如傳曰許遞前望單子入之待下批牌招察任
정조 16년
吏曹堂上前望單子入之參判朴祐源參議徐邁修落點
정조 16년
趙尙鎭啓曰新除授吏曹參徐邁修方在罷散中何以爲之敢稟傳曰敍用
정조 16년
洪義榮以弘文館言啓曰本館上番連日闕直事甚安今日政新除授玉堂待下批仍卽牌招入直何如傳曰允
정조 16년
有政吏批判書金履素在外參判朴祐源進參議徐邁修式暇行都承旨趙尙鎭進啓曰判書金履素在外參議徐邁修式暇小臣獨政未安何以爲之敢稟傳曰仍爲之以成德雨爲校理李在學爲刑曹參判洪允喆爲漢城判官洪旭浩爲漢城主簿李秉喆爲長連縣監承文提調單徐有防高陽郡守康命吉豐德府使吳載光相換事承傳昌洲僉使孫昌軫恃寨僉使咸正禧以上今加嘉善加資事承傳
정조 16년
兵批判書李秉模參判李鎭復參議李喆模病參知李百亨入直進右副承旨申獻朝進啓曰兵批無緊窠吏批無送西之人無政事之意敢啓傳曰知道
정조 16년
以平安監司洪良浩狀啓道內各鎭堡戶斂釐革代耗米五千石劃給祗受事傳于金孝建曰大臣所奏豈無料量而然乎當初剋減鎭將廩用者無異於割肉充腹道伯云云甚迃矣愛錢之歎有宋盛時文臣猶不免而養廉之錢彼國規模誠宏大今若救其弊矯其瘼而先自鎭俸而削之則其代不言中自更剖剝於小民此事雖行之於營邑難保其不侵民況無識鎭將輩乎初壯旣不周思此啓亦甚糢糊當該道臣推考狀啓還下送次出給備局將此傳敎措辭行會仍令更爲指一狀聞使近日爲西民必欲拯救之本意得以浹洽此傳敎書揭於一板如是之後更有侵徵鎭民而現發者亦依日前下敎處斷事嚴明分付
정조 16년
以忠淸監司李亨元狀啓沃川等邑民家漂頹事傳于黃昇源曰漂頹民戶各別拔例顧助斯速奠接後形止狀聞則各邑當抽栍摘奸令廟堂嚴飭星火行會其中小殘獨戶蠲恤之典依日前所下判付擧行事亦令措辭行會
정조 16년
行都承旨趙尙鎭坐行左承旨黃昇源坐行右承旨徐龍輔坐直左副承旨洪義榮坐右副承旨申獻朝坐直同副承旨金孝建坐注書徐有聞病李海淸仕直假注書鄭尙愚仕事變假注書尹寅基仕
정조 16년
傳于徐龍輔曰吏兵房承旨持歲抄入侍
정조 16년
傳于徐龍輔曰輪對官入侍
정조 16년
以前府使金憙等歲抄單子傳于徐龍輔曰法已施亦有可據竝還資
정조 16년
以前贊者鄭璯等歲抄單子傳于徐龍輔曰法已施何足責蕩滌敍用
정조 16년
兵曹口傳政事副司果金義淳鄭魯榮嚴耆竝單付
정조 16년
以校理成德雨牌不進罷職傳旨傳于洪義榮曰只推
정조 16년
有政吏批判書金履素在外參判朴祐源進參議徐邁修進行都承旨趙尙鎭進以李福源爲御營都提調宋彙敏爲監察完城君單李義行前府使金憙還陞資憲前庶尹曺允大還陞通政前郡守王漢禎還陞通政黃州牧使張鉉國還陞通政前兵使元厚鎭還陞嘉善前府使具綜還陞通政以上復資事承傳
정조 16년
兵批判書李秉模進參判李鎭復病參議李喆模病參知李百亨入直行右承旨徐龍輔進以南志默爲宣傳官朴應浩爲兼司僕將金養和爲五衛將參知單李溏副護軍申大謙任屹李運昌李光進呂從周李元植洪龍健李潤章趙雲衢金宗洙李永喆副司直洪檍沈頤之金文淳洪檢李祖承沈煥之申耆尹弼秉尹行任金履翼徐有成尹㬦李家煥金履禧李冕膺呂萬永李文會以上竝單付
정조 16년
申獻朝以戶曹言啓曰宗廟外墻垣改築處今已畢役之意敢啓傳曰知道
정조 16년
黃昇源以賑恤廳言啓曰漢城府民家頹壓恤典別單據西部部字內全家頹壓三戶各錢二兩完少頹多一戶布一疋合錢六兩布一疋恤典依例分給之意敢啓傳曰知道
정조 16년
徐龍輔以兵曹言啓曰前內乘李堯憲被謫蒙放姑未蒙敍而月前訓鍊正差出時矇未照察循例擬望今於歲抄修正時始爲覺得臣之昏謬之罪惶懍俟勘而李堯憲歲抄中依例書入之意敢啓傳曰知道
정조 16년
黃昇源以壯勇營言啓曰本營哨官依備邊司郞廳例仕滿十五朔六品遷轉事曾有定式矣哨官李鴻德已滿十五朔六品遷轉事分付銓曹何如傳曰允
정조 16년
壬子六月初一日辰時上詣璿源殿展拜時吏兵房承旨持歲抄入侍輪對官同爲入侍時行都承旨趙尙鎭行右承旨徐龍輔右副承旨申獻朝記事官徐有聞李海淸記注官金良倜承膺祚東氷庫別提申大復司僕主簿韓文洪禮賓參奉尹光浚掌苑別提金在儉以次進前上曰各陳姓名可也大復奏職姓名上曰職掌何也大復曰祭享時所用氷丁矣文洪奏職姓名上曰除遺在奏職掌可也文洪曰工房矣光浚奏職姓名上曰奏職掌可也光浚曰南別宮矣在儉奏職姓名上曰職掌何也在儉曰山果色矣命輪對官先退上命尙鎭龍輔等讀奏吏兵批歲抄仍命書傳敎曰吏兵批歲抄中關係應仍者外前右議政朴宗岳事關世道仍前監司朴天衡事關民事減一等其餘一依點下被謫蒙放者奪告身者削版者竝蕩滌敍用職牒還給者不敍者罷職罷黜者竝敍用上曰政官牌招開政出榻敎命退承史以次退出
정조 16년
行都承旨趙尙鎭式暇行左承旨黃昇源坐行右承旨徐龍輔坐左副承旨洪義榮坐右副承旨申獻朝坐直同副承旨金孝建坐直注書徐有聞病李海淸仕直假注書鄭尙愚仕事變假注書尹寅基仕
정조 16년
洪義榮啓曰大司憲鄭存中執義林道浩掌令權儐牌招啓辭未下掌令金星甲持平朴載淳崔重圭呈辭監察茶時之意敢啓傳曰知道
정조 16년
傳于黃昇源曰右承旨入侍
정조 16년
傳于徐龍輔曰今日大雨雖似驟雨終日滂沱嚴飭各部待晴頹戶各別摘奸以啓
정조 16년
傳于徐龍輔曰嶺南湖南水災如彼其夥然拯爲矜憫頹戶漂戶等應式外拔例顧恤斯速結構尊接後使卽報來狀聞小殘獨戶新舊還勿徵殘獨竝與身役勿徵致死者生前還與役竝勿論事令廟堂分付兩道而兩道及湖西如是未狀聞之類直依此例爲之後以其形止狀聞而營邑擧行之勤慢來頭或遣繡衣或遣宣傳官及備郞抽牲摘奸亦以此意各別嚴飭而各邑漂頹戶自廟堂抄出書入以便考閱亦爲摘奸行齎去之地事知悉
정조 16년
以慶尙監司鄭大容狀啓統營沙工金太石拯活人命至於三十名之多論賞一款令該曹稟處事傳于申獻朝曰加資今日內口傳下批敎旨成送事回諭
정조 16년
申獻朝以兵曹言啓曰卽接慶熙宮衛將李七鎭牒報則武德門西邊舊築墻垣一間許因雨頹圮云爲先令繕工監以杻杷子堅實圍排待晴卽爲修築而亦令巡邏營門申飭校卒另加巡察之意分付何如傳曰允
정조 16년
壬子六月初二日申時上御重熙堂右承旨入侍時行右承旨徐龍輔記事官李海淸記注官金良倜承膺祚以次進伏訖上命讀統營沙工金太石拯活人命論賞狀啓仍命書判付訖命退承史以次退出
정조 16년
行都承旨趙尙鎭未肅拜行左承旨李得濟坐直右承旨申耆坐直左副承旨洪義榮坐右副承旨申獻朝坐同副承旨李思祚牌不進注書徐有聞病李海淸仕直假注書鄭尙愚仕事變假注書任厚常仕
정조 16년
申耆以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 16년
洪義榮啓曰來初五日朝參日次矣敢稟傳曰停
정조 16년
申耆啓曰禁衛營將官來言今日本營軍兵日次私習云矣敢啓傳曰待晴爲之
정조 16년
申耆啓曰御營廳將官來言今日本廳日次私習云矣敢啓傳曰待晴爲之
정조 16년
洪義榮啓曰刑曹參判李在學除拜後過三日不爲出肅依定式推考警責仍卽牌招察任何如傳曰允
정조 16년
傳于李得濟曰左承旨入侍
정조 16년
承旨前望單子入之洪明浩李得濟丁範祖尹行任落點
정조 16년
傳于申獻朝曰都承旨實病勢難行公左副承旨亦以實病違牌云與在外承旨許遞前望單子入之待下批牌招察任
정조 16년
承旨前望單子入之徐邁修申耆李思祚落點
정조 16년
申耆啓曰事變假注書尹寅基身病猝重勢難察任今姑改差何如傳曰允
정조 16년
尹寅基改差代以任厚常爲事變假注書
정조 16년
申耆啓曰事變假注書任厚常時無職名令該曹依例付軍職冠帶常仕何如傳曰允
정조 16년
吏曹判書前望單子入之金思穆落點
정조 16년
傳于洪義榮曰前參議徐邁修仍任前職一體牌招參政
정조 16년
兵曹口傳政事以金履素爲副司直
정조 16년
李得濟啓曰吏曹判書金思穆參判朴祐源參議徐邁修牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更爲牌招何如傳曰允參議只推
정조 16년
李得濟啓曰吏曹參議徐邁修旣有只推之命一體牌招何如傳曰允
정조 16년
李得濟啓曰吏曹判書金思穆參判朴祐源再牌不進推考傳旨今方捧入而開政命下之後連事違召不卽擧行事體所在誠極未安所當更請牌招而係是一日三牌何以爲之敢稟傳曰更爲牌招
정조 16년
有政吏批判書金思穆參判朴祐源參議徐邁修行左承旨李得濟進以趙尙鎭爲承旨徐有隣爲刑曹判書金熙澤爲惠陵參奉鄭運躋爲大靜縣監故府使金由行贈吏參例兼學生金祐謙贈吏議進士金昌業贈僕正已上前忠淸監司金履翼三代追贈
정조 16년
兵批判書李秉模病參判李鎭復入直進參議李喆模病參知李百亨病左副承旨申獻朝進以曺允大爲副司直
정조 16년
李得濟以賑恤廳言啓曰漢城府民家頹壓恤典別單據東部字內全家頹壓一戶錢二兩西部字內完少頹多二戶各布一疋恤典依例分給之意敢啓傳曰知道
정조 16년
申耆以備邊司言啓曰本司武郞廳李性林奔走勤仕又滿十五朔依例陞敍或守令除授事捧承傳施行何如傳曰允
정조 16년
申耆以兵曹言啓曰卽接西所衛將安鼎大牒報則永肅門下邊內宮墻外枯松一株因雨顚仆橫在墻上云令該所追後斫去之意敢啓傳曰知道
정조 16년
申耆以兵曹言啓曰卽接慶熙宮衛將李七鎭牒報則武德門東邊舊築墻垣二間許因雨頹圮云爲先令繕工監以杻杷子堅實圍排待晴卽爲修築而亦令巡邏營門申飭校卒另加巡察之意分付何如傳曰允
정조 16년
咸鏡監司李文源疏曰伏以世變無窮亂逆層生乃至有星漢九宗異身同腸傳法護神於戊己丙丁之劇賊而義理之晦盲倫網之斁敗無復餘地矣臣適滯遐外雖未盡知若其凶情逆節之塗人耳目者諸臣章奏槪可審矣星賊之至妖極憯已著渠疏九賊之絶悖窮凶旣輸鞫招以疏以招斷案已具臣之區區愚意竊以爲賊星之嚴鞫逆九之孥戮劃卽擧行前後諸賊亟加天討而奈之何至今靳允上下相持天聽邈然群情沸騰臣於此誠不勝憂憤痛裂直欲無生臣迹阻天陛雖不能隨諸臣後碎首力爭忠憤所激按住不得玆敢千里控籲粗效沐浴之義伏願聖明夬揮乾斷亟允群情使旣墜之人紀復整已頹之王綱少振焉仍伏念臣冒膺重寄遽及瓜期是豈臣才具知識有一分可堪之理而然哉有罪則惟殿下涵貸之僨事則惟殿下曲庇之倖逭大戾滾到今日臣雖迷頑豈不知一日蹲居皆出聖恩也間者再控血懇實出於不得已而忱誠淺薄未蒙矜許臣惶恐感激更不敢言私夙宵自勉惟在於感戴洪私期以鞠瘁以爲一分報答之圖而駑劣之質百爲無當擔負之重稱塞無路民瘼之蝟集而無一矯救邊備之疎虞而無一修擧每念孤負隆眷罪積尸素惶汗浹背無地自容至若荐饑之氓得免丘壑興江之役及時告功莫非王靈攸曁臣無與焉而論其居職終始只是闒茸高忱而已臣旣蒙我殿下天覆父慈之恩穩享厚廩今已三載于玆而報瓜須代亦已數朔惟以生入玉關更侍香案屈指計日頓首祝天矣迺者伏見籌司關文下者忽有永興山社民蘇醒前勿出代之命臣愕然失圖徊徨窮蹙殆不知措躬之所也噫永民之失所流離貽聖上北顧之憂者莫非如臣無狀忝竊匪據不能對揚德意宣布惠澤之致正宜亟降威罰治臣不職之罪另擇才智俾講懷保之方而今於千萬不意有此格外之命殆若難付生手非臣莫可者然賤臣區區去就雖不足恤在聖朝爲官擇人之政豈不萬萬乖當也哉且今恩綸一播遠近咸聳流離者自當還集還集者漸可蘇醒而惟其時方劇農各於流寓之地亦有當年之計苟欲急於還集卽令撤歸則恐反致驛騷之弊其勢惟當待其秋成徐徐自還不可以時月可期而臣乃無所猷爲謂待蘇醒恬然冒居於瓜之後而不思所以自處則其爲駭物情而羞士民當復如何哉況臣不服北地風土疾病漸痼見今手足麻木運用甚艱眼昏耳聾日加月增種種諸症固已難醫而昨年毒痢又當盛暑如期發作今若貪戀寵祿挨過夏秋則決知其無幸而將不得卒承我聖上生成之澤矣苟使臣之去留有一分關係於民國之事則雖至埋骨關塞固所甘心臣豈忍飾辭占便欺負我殿下哉玆敢披瀝肝膈干瀆宸嚴伏乞天地父母諒察之哀憐之亟命差代仍治臣瀆擾之罪以延殘喘以肅朝綱不勝大願臣無任云云答曰省疏具悉九宗柳星漢事觀於諸批可以知之附陳辭職言病至此非難强豈如是摟摟況永興山社民之增戶今旣定其頭緖則刻期招來殊非順其性之意也嚴飭該倅宣布朝令俾各有秋成後爭先還集之效卿之藩任特爲許遞
정조 16년
備邊司以金憙爲咸鏡監司
정조 16년
平安監司洪良浩疏曰伏以臣才本疎鈍跡又蹇連無足需當世之用備器使之末而伏蒙我聖上特達之眷拔之冗散之中置諸要顯之地一物之微徧蒙雨露之生成十年之間曲費造化之陶鑄欲報之德河海莫量願忠之誠糜粉不辭而銖絲莫補長短畢露居常仰戴隆渥俯愧私分不知所以措躬惟此西門之鎖鑰乃是國中之重藩而擧以畀之趣令赴任臣倉卒受命不敢辭避夙夜兢畏惟思殫竭自效而才不足以剸理威不足以澄淸重以犬馬之齒已迫七旬聰明不逮於盛壯精力未周於施措而況値昨歲歉荒十數邑蒼生將有殿屎蕩析之慮臣以是怵然憂懼寢食不寧恐負委寄之盛意請穀開賑上煩西顧之憂今幸麥秋已及民食有資列邑賑政次第告畢累萬饑口得免捐瘠莫非王靈攸曁而如臣愚昧奉承成命賴以竣事方與一路民庶歌頌聖澤而顧臣受任恰過周歲四十餘州軍民之管轄才賦之句會實非綿力衰質所可擔荷罪戾層積而輒蒙指導之恩瘡疣百出而典垂庇覆之眷式至今日坐糜厚祿莫非天地父母之賜也銘鏤感結罔知攸報固當策勵朽鈍生死向前而其奈氣不從志病與齒添入春以來重經危症神精耗落運用荒聵尋常文簿忘前漏後大小事務擧一遺九以此形狀將何以鎭方面之重體來宣之責乎加以本道積弊如蝟民困財匱關防重地將成敗局苟非大力量大才猷則無以振刷而蘇完尤何敢因仍蹲據以僨國事而辜聖恩乎謹玆披瀝情實仰瀆崇聽伏乞聖明念重寄之不可瘝癈察臣言之非出假飾亟命鐫解藩任以幸公私不勝大願臣無任云云答曰省疏具悉藩任決非輕遞之任卿其勿辭察任
정조 16년
壬子六月初三日卯時上御重熙堂左承旨入侍時行左承旨黃昇源假注書鄭尙愚記注官金良倜承膺祚以次進伏訖上命讀公事書判付訖命書傳敎曰都承旨左承旨右承旨同副承旨俱有實病云許遞前望單子入之待下批牌招察任仍命退承史以次退出
정조 16년
壬子六月初三日辰時上御重熙堂右承旨入侍時行右承旨徐龍輔記事官李海淸記注官金良倜承膺祚以次進伏訖上命讀公事書判付訖龍輔曰中日試射放時鳥銃三中者例有兒馬帖施賞之規矣去閏四月初五日中日射放時武藝別監兼司僕金瑞興鳥銃貫二中邊一中而因原單子之不爲付標尙未施賞云故敢此仰達矣上曰原單子還入誤踏中官令內侍府査出刋名可也出擧條命退承史以次退出
정조 16년
壬子六月初三日午時上御重熙堂左副承旨入侍時左副承旨洪義榮假注書鄭尙愚記注官金良倜承膺祚以次進伏訖上命讀公事書判付訖命書傳敎曰都承旨許遞政官牌招開政差出待下批牌招察任又命書傳敎曰其間欲爲提飭而未果且當都政之時銓長不可許久在外向來所遭人言不待申暴人孰不知然而本職督令行公殊非禮使之意行吏曹判書金履素今姑許遞令該曹口傳付軍職使之卽爲上來至於上疏外啓語亦爲難進之一端明知其事實之不然則宜卽刪改然後可以出場雖於庶僚微官決不可以題外之目偶然揷入而一味因仍使人進退維谷況重臣去就乎兩司亦不可不知此意以此分付又命書傳敎曰吏曹判書前望單子入之待下批牌招參政又命書傳敎曰今因承宣言知之史官還後復爲胥命云過矣過矣多少在於入侍史官口傳傳諭卿須安心卽爲還處事遣史官傳諭于前前右相仍命退承史以次退出
정조 16년
行都承旨趙尙鎭病行左承旨李得濟坐右承旨申耆坐左副承旨洪義榮坐直右副承旨申獻朝坐直同副承旨未差注書徐有聞病李海淸仕直假注書鄭尙愚仕事變假注書任厚常仕
정조 16년
申獻朝啓曰大司憲鄭存中執義林道浩掌令權儐牌招啓辭未下掌令金星甲持平朴載淳崔重圭呈辭監察茶時之意敢啓傳曰昨呈下敎豈可因循此啓辭還給
정조 16년
傳于申獻朝曰右承旨右副承旨入侍
정조 16년
傳于申獻朝曰日熱如此時囚捧供者區別功議照律放送後草記事分付
정조 16년
以馬梁前僉使李文伯原情啓目傳于申獻朝曰旣遞職分揀放送事分付
정조 16년
有政吏批判書金思穆參判朴祐源參議徐邁修行右承旨李得濟進以吳載純爲禮曹判書鄭好仁爲判尹洪明浩爲刑曹參判李秉鼎爲右尹
정조 16년
兵批判書李秉模病參判李鎭復入直進參議李喆模參知李百亨病右承旨申耆進副護軍元厚鎭副司直李文源洪明浩黃昇源丁範祖徐龍輔尹行任金孝建副司正任厚常以上竝單付
정조 16년
以京畿監司徐鼎修啓本廣州幼學鄭赫膺過婚事傳于李得濟曰當初助婚之命雖近於見牛未見羊旣有朝令更有提飭則掌內之事曰以不知過婚日字云者揆以國體極爲未安出自近密之人擧行若是怠忽何論於蔭倅武倅乎道伯之只謄邑牒不爲論理請勘亦甚不察該府尹從重推考道伯推考以此意令廟堂嚴飭
정조 16년
以平安監司洪良浩啓本罪人李柱明等嚴覈取招事傳于李得濟曰分輕重勘放事回諭
정조 16년
以慶尙監司鄭大容狀啓高靈等邑民家頹漂人物渰死恤典題給事傳于李得濟曰頹漂民戶另施恤典旣有直爲隨卽擧行之命不必更爲提飭而其中渰死民人之同在一里名數夥然處依沃川例收瘞或築土該倅酹之依沃川例爲之事分付湖南道臣處亦爲分付昨年墊頹特下蠲恤之擧而嶺南道伯事最不分明以至滌場之時而民邑不知朝令之如何況今年之水無減於乙亥云乎如是前期下敎而又如昨年之爲現發於摘奸則道伯直捧拿處傳旨廟堂知悉仍以此意申飭
정조 16년
李得濟以賑恤廳言啓曰中部漢原東邊契任掌李震英今月初三日本洞路傍得一二朔遺棄女兒同里居良女李召史欲爲收養西部東門外契任掌劉聖福同日本洞路傍得七八朔遺棄男兒同里居良女金召史欲爲收養而貧不自食皆願受料告于本部自該部同日牒呈故依節目竝爲給料使之留養之意敢啓傳曰知道
정조 16년
李得濟以賑恤廳言啓曰漢城府民家頹壓恤典別單據西部字內全家頹壓一戶錢二兩完少頹多一戶布一疋南部字內全家頹壓二戶各錢二兩完少頹多二戶各布一疋北部字內全家頹壓一戶錢二兩完少頹多一戶布一疋合錢八兩布四疋恤典依例分給之意敢啓傳曰知道
정조 16년
洪義榮以禮曹言啓曰卽接司圃署所報則各殿宮供上直苽依傳敎自明日爲始勿爲封進云矣依所報自明日停封事分付之意敢啓傳曰知道
정조 16년
申耆以備邊司言啓曰因傳敎發遣備郞及各部官病幕滲漏處一一摘奸則東部字內頹壓幕爲七處滲漏幕爲九十五處西部字內不得造幕爲三處滲漏幕爲三十處南部字內漂流幕爲十四處頹壓幕爲一處滲漏幕爲一百四十六處北部字內滲漏幕爲八十五處矣其中漂流及頹壓幕長木空石量宜帖下使之改造各處滲漏幕隨其緊歇空石竝爲上下事分付賑恤廳待畢給令本司郞更爲摘奸以考其勤慢之意敢啓傳曰知道更加提飭俾有實效
정조 16년
大司諫金翊休啓曰臣於見職豈有一分冒膺之勢哉頃日堂疏有星賊凶疏後不言三司刋削之請臣亦伊時三司中一人也凶如星賊逆如星賊而不能登時沬血致討臣實滿心慙恧無地自容而前諫長申耆前都憲李祖源雖除他職以此之故亦且陳疏引義皆蒙恩遞則況臣之復叨臺地者乎去就一節非所可論昨今飭敎之下怵畏義分雖不得不章皇出肅而顧此情踪何敢因仍蹲冒重貽臺閣之羞哉請命遞斥臣職答曰勿辭亦勿退待
정조 16년
掌令金星持平朴載淳啓曰臣等自顧蔑劣不合淸朝耳目之任者固已聖明之所俯燭而月前詣臺與諸臺有發啓而還洗之擧自有臺閣以來豈有自發自洗者乎臺體壞損無復餘地臣等之愧恧已無可論以此情踪其何敢晏然於臺次乎請命遞斥臣等之職答曰勿辭亦勿退待
정조 16년
大司諫金翊休掌令金星甲持平朴載淳崔重圭獻納朴瑞源副校理金翰東修撰李儒慶啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓又閱幾年轉而爲伏閤之爭當日處分廼至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所當洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先大王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以周公之達孝也以殿下之聖學高明見理深精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府快正典刑噫嘻痛矣從古亂逆何限而窮凶極惡豈有如德相者哉蝨附權妖奴聽指使與國榮所綢繆者唯大計之沮遏與國榮所謀議者唯國脈之潛圖也四字凶言已是振古所無之大逆而到今眞贓直爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後十四字刀割擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝言哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之斯急則至有擬帥之謨父母綢繆同惡相濟殆有甚於世蕃之嵩堅之於積一行刀割姻附賊復陰助聲勢不軌之跡已綻懷二之謀難掩賊復之輸款卽尙喆之決案揆以邦憲焉逭天討而顯戮未施陰誅先加輿憤去而猶菀國論去而愈激而向者院相之敎有有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十四行刀割答曰不允